MEMORANDUM TA’ SPJEGAZZJONI

1.KUNTEST TAL-PROPOSTA

•Raġunijiet u għanijiet tal-proposta

Din il-proposta hija parti importanti mill-ħidma biex tissaħħaħ l-Unjoni Ekonomika u Monetarja Ewropea (UEM). Sistema finanzjarja iktar integrata żżid ir-reżiljenza tal-UEM għal xokkijiet negattivi billi tiffaċilita l-kondiviżjoni tar-riskju privat bejn il-fruntieri, filwaqt li fl-istess waqt tnaqqas il-ħtieġa ta’ kondiviżjoni pubblika tar-riskji. Sabiex jinkisbu dawn l-objettivi, l-UE issa trid tlesti l-Unjoni Bankarja u tistabbilixxi l-pedamenti kollha għal Unjoni tas-Swieq Kapitali (CMU). Il-Komunikazzjoni tal-Kummissjoni tal-11 ta’ Ottubru 2017 tistabbilixxi t-triq ’il quddiem biex tlesti l-Unjoni Bankarja billi tippromwovi t-tnaqqis tar-riskji u l-kondiviżjoni tar-riskji b’mod parallel, bħala parti mill-pjan direzzjonali li għandu jsaħħaħ l-EMU mniedi mill-Kummissjoni fis-6 ta’ Diċembru 2017.

L-indirizzar ta’ ħażniet għoljin ta’ self improduttiv (NPLs) u tal-akkumulazzjoni possibbli tagħhom fil-ġejjieni huwa essenzjali biex titlesta l-Unjoni Bankarja. Dan se jkompli jnaqqas ir-riskji u jippermetti li l-banek jiffokaw fuq l-għoti ta’ self lin-negozji u liċ-ċittadini. L-NPLs huma self fejn il-mutwatarju ma jkunx jista’ jagħmel il-ħlasijiet skedati biex ikopri l-imgħax jew ir-rimborżi tal-kapital. Meta l-pagamenti jkunu pendenti tul aktar minn 90 ġurnata, jew f’każ li jitqies improbabbli li s-self jitħallas lura mill-mutwatarju, dan jiġi kklassifikat bħala NPL. Il-kriżi finanzjarja u r-reċessjonijiet sussegwenti kkaġunaw inabbiltà aktar mifruxa fost il-mutwatarji biex iħallsu lura s-self tagħhom, peress li aktar kumpaniji u ċittadini ffaċċjaw diffikultajiet kontinwi fil-pagamenti jew saħansitra fallimenti. Dan kien partikolarment il-każ fl-Istati Membri li ffaċċjaw perjodi twal ta’ reċessjonijiet. B’konsegwenza ta’ dan u ta’ fatturi oħrajn, ħafna banek irreġistraw fil-kotba tagħhom akkumulazzjoni ta’ NPLs.

Ħażniet għoljin ta’ NPLs jistgħu jxekklu l-prestazzjoni tal-banek permezz ta’ żewġ kanali ewlenin. L-ewwel nett, l-NPLs jiġġeneraw inqas dħul għal bank minn self produttiv, u b’hekk inaqqsu l-profittabbiltà tal-bank u jistgħu jikkawżaw telf li jnaqqas il-kapital tiegħu. Fl-aktar każijiet severi, dawn l-effetti jistgħu jpoġġu f’dubju l-vijabbiltà tal-bank, b’implikazzjonijiet potenzjali fuq l-istabbiltà finanzjarja. It-tieni nett, l-NPLs jorbtu ammonti sinifikanti ta’ riżorsi bankarji, kemm umani kif ukoll finanzjarji. Dan inaqqas il-kapaċità tal-bank li jsellef, inkluż lil intrapriżi żgħar u ta’ daqs medju (SMEs).

L-SMEs huma partikolarment affettwati mit-tnaqqis fil-provvista tal-kreditu, peress li dawn jiddependu mis-self mill-banek ferm aktar minn kumpaniji akbar, u b’hekk jintlaqtu wkoll it-tkabbir ekonomiku u l-ħolqien tal-impjiegi. Is-self bankarju spiss ikun għoli ħafna u l-volumi ta’ self bankarju lill-SMEs ġew affettwati serjament mill-kriżi finanzjarja tal-2008, u dan xekkel l-iżvilupp u t-tkabbir tal-SMEs.

Is-swieq sekondarji ta’ NPLs żviluppati tajjeb huma wkoll wieħed mis-sisien ta’ CMU li tiffunzjona tajjeb. Wieħed mill-għanijiet ewlenin tal-prijorità tal-Kummissjoni li tistabbilixxi s-CMU huwa li tipprovdi sorsi ġodda ta’ finanzjament għan-negozji tal-UE, għall-SMEs u għal kumpaniji innovattivi b’rata għolja ta’ tkabbir b’mod partikolari. Filwaqt li l-proġett tas-CMU jiffoka fuq l-iffaċilitar tal-aċċess għal finanzi mhux bankarji u fuq id-diversifikazzjoni tagħhom għan-negozji tal-UE, dan jirrikonoxxi wkoll ir-rwol importanti li għandhom il-banek fil-finanzjament tal-ekonomija tal-UE. Għalhekk, wieħed mill-flussi ta’ ħidma tal-CMU għandu l-għan li jtejjeb il-kapaċità tal-banek li jsellfu lin-negozji, inkluż billi jsaħħaħ il-kapaċità tagħhom li jirkupraw il-valur mill-kollateral ipprovdut biex jinkiseb is-self.

Il-livelli għoljin ta’ NPLs iridu jiġu indirizzati b’approċċ komprensiv. Filwaqt li r-responsabbiltà ewlenija biex jiġu ttrattati l-livelli għoljin ta’ NPLs tibqa’ tal-banek u tal-Istati Membri, hemm ukoll dimensjoni ċara tal-UE biex jitnaqqsu l-ħażniet attwali ta’ NPLs kif ukoll biex tiġi evitata kwalunkwe akkumulazzjoni eċċessiva ta’ NPLs fil-ġejjieni, minħabba l-interkonnessjoni tas-sistema bankarja tal-UE u b’mod partikolari dik taż-żona tal-euro. B’mod partikolari, hemm effetti konsegwenzjali potenzjali importanti kkaġunati mill-Istati Membri b’livelli għoljin ta’ NPLs fuq l-ekonomija tal-UE inġenerali, kemm f’termini ta’ tkabbir ekonomiku kif ukoll f’termini ta’ stabbiltà finanzjarja.

Il-Kunsill irrifletta din id-dimensjoni tal-UE u kompla jibni fuq il-qbil komuni dwar il-ħtieġa li jitkomplew u li jiġu estiżi l-azzjonijiet li diġà nbdew mill-Kummissjoni billi f’Lulju 2017 adotta “Pjan ta’ Azzjoni biex jiġi Indirizzat is-Self Improduttiv fl-Ewropa”. Il-Pjan ta’ Azzjoni jistabbilixxi approċċ komprensiv li jiffoka fuq taħlita ta’ azzjonijiet kumplimentari ta’ politika f’erba’ oqsma: (i) is-superviżjoni u r-regolamentazzjoni bankarja, (ii) ir-riforma tal-oqfsa tar-ristrutturar, tal-insolvenza u tal-irkupru tad-dejn, (iii) l-iżvilupp ta’ swieq sekondarji għal assi f’diffikultà, u (iv) t-trawwim tar-ristrutturar tas-sistema bankarja. L-azzjonijiet f’dawn l-oqsma għandhom jittieħdu fil-livell nazzjonali u fil-livell tal-Unjoni fejn ikun xieraq. Xi miżuri se jkollhom impatt aktar qawwi fuq il-valutazzjoni tar-riskju tal-banek fil-punt li fih joriġina s-self, filwaqt li oħrajn se jrawmu rikonoxximent rapidu u ġestjoni aħjar tal-NPLs, u miżuri ulterjuri se jsaħħu l-valur tas-suq ta’ dawn l-NPLs. Dawn il-miżuri jsaħħu lil xulxin b’mod reċiproku u ma jkunux effettivi biżżejjed jekk jiġu implimentati waħidhom.

Din il-proposta, flimkien mal-miżuri l-oħra li l-Kummissjoni qiegħda tressaq bħala pakkett komprensiv għall-NPLs, kif ukoll l-azzjoni meħuda mill-Mekkaniżmu Superviżorju Uniku (MSU) u mill-Awtorità Bankarja Ewropea (EBA) huma partijiet kruċjali f’dan l-isforz. Bl-għaqda ta’ diversi miżuri komplimentari, il-Kummissjoni tgħin biex jinħoloq l-ambjent li jixraq għall-banek biex jittrattaw l-NPLs fuq il-karti tal-bilanċ tagħhom, u biex jitnaqqas ir-riskju ta’ akkumulazzjoni ta’ NPLs fil-ġejjieni.

Il-banek se jkunu meħtieġa jwarrbu riżorsi suffiċjenti meta s-self ġdid li jingħata jsir improduttiv, biex b’hekk jinħolqu inċentivi xierqa biex jiġu indirizzati l-NPLs fi stadju bikri u tiġi evita akkumulazzjoni kbira żżejjed ta’ NPLs.

Jekk is-self isir improduttiv, mekkaniżmi ta’ eżekuzzjoni aktar effiċjenti għal self garantit se jippermettu li l-banek jindirizzaw l-NPLs, b’mod li jkunu soġġetti għal salvagwardji xierqa għad-debituri. Jekk il-ħażniet tal-NPLs isiru għoljin wisq – kif inhu bħalissa l-każ ta’ xi banek u xi Stati Membri – il-banek se jkunu jistgħu jbigħuhom lil operaturi oħra fi swieq sekondarji effiċjenti, kompetittivi u trasparenti. F’dan se jiggwidawhom is-superviżuri, abbażi tal-poteri speċifiċi tal-bank inkwistjoni, l-hekk imsejħa poteri tal-Pilastru 2, skont ir-Regolament dwar ir-Rekwiżiti ta’ Kapitali (CRR). Fil-każijiet li fihom l-NPLs isiru problema sinifikanti u wiesgħa, l-Istati Membri jistabbilixxu kumpaniji maniġerjali tal-assi nazzjonali jew miżuri oħrajn fil-qafas tar-regoli attwali dwar l-għajnuna mill-Istat u r-riżoluzzjoni bankarja.

Din il-proposta se tevita l-akkumulazzjoni eċċessiva ta’ NPLs fil-ġejjieni fuq il-karti tal-bilanċ tal-banek b’żewġ modi.

L-ewwel nett, il-proposta se tgħin lill-banek biex jimmaniġġjaw aħjar l-NPLs billi jżidu l-effiċjenza tal-proċeduri tal-irkupru tad-dejn permezz tad-disponibbiltà ta’ proċedura distinta u komuni ta’ eżekuzzjoni extraġudizzjarja aċċellerata tal-kollateral (AECE). Fil-maġġoranza tal-każijiet, il-banek jindirizzaw l-NPLs tagħhom huma stess billi jirkupraw il-valur permezz ta’ riassorbiment. Sehem kbir mis-self li jsir NPL huwa self garantit b’kollateral. Filwaqt li l-banek jistgħu jinfurzaw il-kollateral taħt l-oqfsa nazzjonali għall-insolvenza u għall-irkupru tad-dejn, il-proċess jista’ spiss ikun kajman u imprevedibbli. Sadanittant, l-NPLs jibqgħu fuq il-karti tal-bilanċ tal-banek, u b’hekk iżommu lill-bank espost għal inċertezza dejjem titwal u jokkupawlu r-riżorsi tiegħu. Dan jimpedixxi lill-bank milli jiffoka fuq self ġdid lil klijenti vijabbli. Għalhekk, il-proposta tagħmel disponibbli metodi oħra aktar effiċjenti għal banek u għal entitajiet awtorizzati oħra sabiex joħorġu self garantit biex jirkupraw flushom minn self garantit lil mutwatarju kummerċjali, barra mill-qorti. Din il-proċedura aktar effiċjenti u extraġudizzjarja se tkun aċċessibbli meta jsir qbil bil-quddiem dwar dan mis-sellief u mill-mutwatarju fil-ftehim tas-self. Din mhix se tkun applikabbli għal krediti tal-konsumaturi u tfasslet b’mod li ma taffettwax ir-ristrutturar preventiv jew il-proċedimenti ta’ insolvenza u b’manjiera li ma tbiddilx il-ġerarkija tal-kredituri fl-insolvenza. Il-proċedimenti ta’ ristrutturar u ta’ insolvenza jipprevalu fuq il-proċedura ta’ eżekuzzjoni extraġudizzjarja aċċellerata tal-kollateral deskritta f’din il-proposta.

It-tieni, il-proposta se tħeġġeġ l-iżvilupp ta’ swieq sekondarji għall-NPLs. F’ċerti ċirkostanzi, il-banek jistgħu ma jibqgħux kapaċi jimmaniġġjaw l-NPLs tagħhom b’mod effettiv jew effiċjenti. F’dawn il-każijiet, il-banek jirkupraw inqas valur mis-self tagħhom milli kieku kien ikun possibbli. Din is-sitwazzjoni tista’ tiġri, pereżempju, meta l-banek jaffaċċjaw akkumulazzjoni kbira ta’ NPLs u ma jkollhomx persunal jew għarfien espert biżżejjed għas-servizzjar kif suppost tal-NPLs tagħhom. Il-banek jistgħu wkoll ibatu biex jimmaniġġjaw portafoll ta’ NPLs meta n-natura tas-self tkun lil hinn mill-għarfien espert ewlieni tal-bank biex jirkupra l-kreditu. F’dawn, jekk l-aħjar għażla tista’ tkun li jew jiġi esternalizzat is-servizzjar ta’ dan is-self lil xi fornitur speċjalizzat fis-servizzjar tal-kreditu jew li jinbiegħ il-kuntratt ta’ kreditu lil xerrej li jkollu l-predispożizzjoni għar-riskju u l-kompetenza meħtieġa biex jimmaniġġjah. Għal dawn ir-raġunijiet, din il-proposta tneħħi kull impediment mhux meħtieġ għas-servizzjar tal-kreditu minn partijiet terzi u għat-trasferiment ta’ krediti sabiex jiġu żviluppati aktar is-swieq sekondarji għall-NPLs. Il-qafas leġiżlattiv diverġenti attwali għall-NPLs fl-Istati Membri fixkel l-iżvilupp ta’ suq sekondarju effettiv għall-NPLs. Il-proposta toħloq sett komuni ta’ regoli li s-servizzjanti terzi tal-kreditu għandhom jirrispettaw sabiex joperaw fl-Unjoni. Il-proposta tistabbilixxi standards komuni biex tiżgura l-kondotta u s-superviżjoni adegwata tagħhom fl-Unjoni kollha, filwaqt li tippermetti kompetizzjoni akbar bejn is-servizzjanti msemmija fl-armonizzazzjoni tal-aċċess għas-suq fl-Istati Membri kollha. Dan inaqqas l-ispiża tad-dħul għal xerrejja potenzjali ta’ self billi jżid l-aċċessibbiltà u jnaqqas l-ispejjeż tas-servizzjar tal-kreditu. Aktar xerrejja fis-suq għandhom, jekk mill-bqija kollox jibqa’ l-istess, iwittu t-triq għal suq aktar kompetittiv b’għadd akbar ta’ xerrejja, biex b’hekk tikber d-domanda u jiżdiedu l-prezzijiet tat-tranżazzjonijiet.

Din il-proposta hija komplimentari għal għadd ta’ miżuri oħra li qed jiġu ppreżentati llum kif stabbilit fil-Komunikazzjoni tal-Kummissjoni “L-Ewwel Rapport ta’ Progress dwar it-Tnaqqis tas-Self Improduttiv fl-Ewropa”. Sabiex jiġi evitat ir-riskju ta’ sottoprovediment ta’ NPLs fil-ġejjieni, il-Kummissjoni qed tressaq ukoll proposta separata fir-rigward tat-tnaqqis ta’ proviżjonament insuffiċjenti għal skoperturi improduttivi li temenda r-Regolament dwar ir-Rekwiżiti ta’ Kapital (CRR). L-emenda tintroduċi l-hekk imsejħin garanziji prudenzjali statutorji ta’ kontinġenza li jammontaw għal livelli minimi ta’ provedimenti u ta’ tnaqqis minn fondi proprji li l-banek se jkunu meħtieġa jagħmlu sabiex ikopru t-telf imġarrab u mistenni fuq self ġdid li aktar tard isir improduttiv. Bħala parti ulterjuri tal-pakkett NPL, l-Istati Membri se tingħatalhom ukoll gwida mhux vinkolanti dwar kif jistgħu jistabbilixxu, fejn ikun xieraq, kumpaniji maniġerjali tal-assi nazzjonali (AMCs) f’konformità sħiħa mar-regoli bankarji u tal-għajnuna mill-Istat tal-UE. Il-programm tal-AMC jipprovdi rakkomandazzjonijiet prattiċi għat-tfassil u għall-istabbiliment tal-AMCs fil-livell nazzjonali, billi jibni fuq l-aħjar prattiki mill-esperjenzi tal-imgħoddi fl-Istati Membri.

Dawn l-inizjattivi se jirrinfurzaw lil xulxin. Il-garanziji ta’ kontinġenza prudenzjali statutorji jiżguraw li t-telf ta’ kreditu fuq NPLs futuri jkunu koperti biżżejjed, u b’hekk ir-riżoluzzjoni jew il-bejgħ tagħhom isiru aktar faċli. Il-programm AMC jassisti lill-Istati Membri li jkunu jixtiequ jirristrutturaw il-banek tagħhom permezz tat-twaqqif ta’ kumpaniji maniġerjali tal-assi li jittrattaw l-NPLs. Dawn l-effetti huma kkomplimentati mill-isforz favur l-iżvilupp ulterjuri tas-swieq sekondarji għall-NPLs minħabba li dawn iżidu l-kompetittività fid-domanda għall-NPLs u jgħollu l-valur tas-suq tagħhom. Barra minn hekk, l-eżekuzzjoni aċċellerata tal-kollateral bħala mekkaniżmu rapidu għall-irkupru tal-valur tal-kollateral tnaqqas il-kostijiet fuq ir-riżoluzzjoni tal-NPLs. Fl-istess waqt, il-proposta ma taffettwax id-diversi salvagwardji għal mutwatarji li huma disponibbli taħt il-leġiżlazzjoni tal-UE u dik nazzjonali. Din tintroduċi għadd ta’ salvagwardji addizzjonali, sabiex jiġu limitati r-riskji potenzjali mill-bejgħ ta’ self lill-konsumaturi u ta’ krediti produttivi.

•Konsistenza mad-dispożizzjonijiet ta’ politika eżistenti fil-qasam ta’ politika